དེ་དག་གི་ལུང་ནི།མདོ་གཟེར་མིག་ལེའུ་བརྒྱད་པ་ལས།དེ་ལ་ཡང་གཏོ་བུས་གསོལ་བ།སྟོན་པ་ལགས།སྟོན་པའི་བཀའ་ལུང་བདུད་རྩི་ཆེན་པོ་དེས།སེམས་ཅན་རྣམས་ཀྱི་ལས་དང་ཉོན་མོངས་གཏན་སྤངས་ནས།གདགས་པ་ཆེན་པོར་འགྱུར་བར་ངེས་ལགས་ན།དོན་ལ་ཐོག་ཏུ་དབབ་པའི་དྲོད་ཚད་གཅིགབདག་ཅག་རྣམས་ལ་སྟོན་པས་བཤད་པར་ཞུ།དེ་སྐད་ཅེས་གཏོ་བུས་གསོལ་ཏོ།།གཤེན་རབ་ཀྱིས་བཀའ་བརྩལ་པ།།གདགས་པ་ཆེན་པོའི་ཡེ་ཤེས་སྐྱེ་བའི་དྲོད་ཚད་ནི།ཟུང་འབྲེལ་ཚད་མ་གསུམ་དང་།དོ་མཉམ་བདེན་པ་གཉིས་ལས་བྱུང་བའོ།།དེ་སྐད་ཅེས་སྟོན་པའི་བཀའ་བརྩལ་ཏོ།།དེ་ཡང་གཏོ་བུས་གསོལ་བ།སྟོན་པ་ལགས་ཟུང་འབྲེལ་ཚད་མ་གསུམ་དང་།དོ་མཉམ་བདེན་པ་གཉིས་སུ།གདགས་པ་ཆེན་པོ་སྐྱེ་བའི་ཡེ་ཤེས་།ཐོག་ཏུ་ཕེབས་པའི་དྲོད་ཚད་བྱུང་ན།འཁོར་དུ་གྱུར་པ་བདག་ཅག་ད་རུང་ཤེས་པ་རྨོངས།ཟུང་འབྲེལ་ཚད་མ་གསུམ་དང་དོ་མཉམ་བདེན་པ་གཉིས།གང་དང་གང་ལ་འདོགས་པ་སྟོན་པས་བཤད་པར་ཞུ།དེ་སྐད་ཅེས་གཏོ་བུས་གསོལ་ཏོ།།གཤེན་རབ་ཀྱིས་བཀའ་བརྩལ་པ་།ཟུང་འབྲེལ་གྱི་ཚད་མ་གསུམ་ནི།སྟོན་པའི་ལུང་ཚད་མ་དང་གཅིགསློབ་དཔོན་གྱི་བཀའ་ཚད་མ་དང་གཉིས།རང་གི་རིག་པ་ཚད་པ་དང་གསུམ་མོ།དོ་མཉམ་བདེན་པ་གཉིས་ནི།དོན་དམ་པའི་བདེན་པ་དང་།ཀུན་རྫོབ་ཀྱི་བདེན་པ་གཉིས་སོ།དེ་ལ་ཚད་མ་གསུམ་ཟུང་དུ་འབྲེལ་པ་ནི།ལུང་གི་ནང་ནས་གཏན་ཚིགས་ཀྱི་ཚད་མ་འབྱུང་ངོ་།།བཀའ་ཡི་ནང་ནས་མན་ངག་གི་ཚད་མ་འབྱུང་ངོ་།།རིག་པའི་ནང་ནས་རིག་པ་ཚད་མ་འབྱུང་ངོ་།།